**Vážení rodičia budúcich prvákov,**

**v dňoch 14. a 15. apríla 2023**

sa uskutoční zápis detí do 1. ročníka pre školský rok 2023/2024. Pri tejto príležitosti by som Vám chcela predstaviť našu školu.

V súčasnosti máme 16 tried 1. – 4. ročníka, ktoré navštevuje 357 žiakov, 15 tried 5. – 9. ročníka s 390 žiakmi a 16 oddelení školského klubu detí. Triedy sú umiestnené v dvoch budovách. Popri kmeňových učebniach, na skvalitnenie výchovno-vzdelávacieho procesu máme k dispozícii 3 jazykové učebne, počítačovú učebňu, 2 multimediálne učebne, laboratórium, dielňu, počítač v každej triede, wifi pripojenie na internet v oboch budovách. Všetky triedy 1. – 4. ročníka sú vybavené interaktívnymi tabuľami alebo interaktívnymi dataprojektormi, triedy 5. – 9. ročníka sú vybavené dataprojektormi. Na vyučovanie, rozvíjanie pohybových aktivít a rekreačnú činnosť využívajú žiaci školy veľkú a malú telocvičňu, átrium a rozľahlý športový areál.

Výchovno-vzdelávací proces je zameraný na vyučovanie anglického jazyka, rozvíjanie digitálnej gramotnosti žiakov a vytváranie environmentálneho povedomia žiakov. Anglický jazyk vyučujeme od 1. ročníka, v 7. ročníku ponúkame žiakom ďalší cudzí jazyk (nemecký, španielsky). Žiaci svoje komunikačné schopnosti v cudzom jazyku môžu rozvíjať počas intenzívnych jazykových kurzov, jazykovo-plaveckého kurzu so zahraničnými lektormi, pri tvorbe časopisov English Corner v anglickom jazyku a GUT – BESSER – AM BESTEN v nemeckom jazyku, počas športovo-jazykového dňa FIT-CUP. Informatiku vyučujeme od 2. ročníka. Digitálne a prezentačné zručnosti si žiaci preverujú v celoslovenských a medzinárodných súťažiach iBobor, CODEWEEK ako i pri pri tvorbe projektov a prezentácií. Vzťah k životnému prostrediu budujeme prostredníctvom celoročných projektov jednotlivých ročníkov, resp. vzdelávacích oblastí.

# Záujmy žiakov rozvíjame v bohatej krúžkovej činnosti, ktorá je zameraná na rozvoj tvorivosti, pohybovej zdatnosti. V tejto oblasti škola spolupracuje s viacerými organizáciami – Jazykovou školou CLASS, jazykovou školou English 4 You, Fit Kids, SZUŠ, TPD občianske združenie, Ružinovská tenisová akadémia, SZUŠ – Výtvarný ateliér LADON, Krúžky v škole, Logiscool a Programko.

# Škola je zapojená do viacerých projektov: Zelená škola, Škola priateľská k deťom, Zippiho kamaráti, Kamaráti jabĺčka, Vedomostné ostrovy, Zvyšovanie kvality vzdelávania na ZŠ a SŠ s využitím elektronického testovania, Tréneri v škole.

# Vyučovacie, výchovné i osobné problémy pomáhajú žiakom, pedagógom i rodičom riešiť odborní zamestnanci školy – školský psychológ a špeciálny pedagóg, ako aj pedagogickí asistenti.

# Žiaci I. stupňa môžu popoludnie stráviť v školskom klube pod vedením skúsených vychovávateliek. Činnosť detí popoludní je pestrá, zaujímavá a tvorivá. Pani vychovávateľky pripravujú pre deti športové turnaje a súťaže, tematicky zamerané pracovné dielne, environmentálnu výchovu, nacvičujú programy pre rodičov, tvoria s deťmi rôzne projekty - <https://www.zsnevadzova.sk/skolsky-klub-deti/akcie-skd>

# Každoročne organizujeme pre záujemcov plavecký výcvik, školu v prírode, lyžiarsky výcvik, cykloturistiku, lezecký výcvik. Veľkému záujmu žiakov sa tešia vedomostné súťaže a športové súťaže – Všetkovedko, Klokanko, Maksík, Pytagoriáda, Olympiáda netradičných športov a pod.

# PaedDr. Mária Orságová, riaditeľka

# 